Številka: 041-73/2026-3
Datum: 25. 8. 2026



Državna volilna komisija (v nadaljevanju: DVK) je na podlagi druge točke prvega odstavka 40. člena Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12, 68/17, 93/20 – odl. US, 102/24 in 10/26; v nadaljevanju ZLV) v zvezi z izvedbo rednih volitev v občinske svete in rednih volitev županov (v nadaljevanju: lokalne volitve) na 42. seji, dne 25. 8. 2026, sprejela


N A V O D I L O
za izvajanje nalog volilnih odborov 
na lokalnih volitvah, ki bodo 15. 11. 2026 


[bookmark: _Hlk73430103]Za zagotovitev zakonitosti izvedbe lokalnih volitev, ki bodo v nedeljo, 15. 11. 2026 in enotne uporabe določb ZLV in Zakona o volitvah v državni zbor (Uradni list RS, št. 109/06 – uradno prečiščeno besedilo, 54/07 – odl. US, 23/17, 29/21 in 12/24; v nadaljevanju ZVDZ), DVK daje volilnim odborom naslednja strokovna navodila, usmeritve in priporočila:

I. 


1. Na podlagi razpisa rednih volitev v občinske svete in rednih volitev županov (Uradni list RS, št. 1143/26) bo v nedeljo, 15. 11. 2026, od 7. do 19. ure na območju Republike Slovenije potekalo glasovanje na rednih voliščih.

2. Predčasno glasovanje bo potekalo v torek, 10. 11., v sredo, 11. 11., in v četrtek, 12. 11. 2026, od 7. do 19. ure na posebnih voliščih, določenih za predčasno glasovanje. 

3. Glasovanje na voliščih vodijo volilni odbori, ki po končanem glasovanju ugotovijo izid glasovanja na volišču.

4. Glede organizacije in dela na voliščih, glasovanja in ugotavljanja izida glasovanja se uporabljajo določbe ZVDZ (63. do 86. člen).  

5. Pravico voliti (aktivna volilna pravica) in biti voljen (pasivna volilna pravica) za člana občinskega sveta ima vsak državljan Republike Slovenije in državljan druge države članice Evropske unije (ki ima v Republiki Sloveniji stalno ali začasno prebivališče), ki je na dan glasovanja dopolnil osemnajst let starosti. Pravico voliti člana občinskega sveta imajo tudi polnoletni tujci, ki imajo dovoljenje za stalno prebivanje in prijavljeno stalno prebivališče v Republiki Sloveniji. 

6. Volivci uresničujejo volilno pravico v občini, v kateri imajo prijavljeno prebivališče.

II. 

1. SESTAVA VOLILNEGA ODBORA IN SKLEPČNOST

1.1 Volilni odbor sestavljajo predsednik in parno število članov ter njihovi namestniki. Sklep o imenovanju volilnega odbora izda občinska volilna komisija (v nadaljevanju: ObVK) in ga vroči predsedniku ter vsem članom in njihovim namestnikom.

1.1.1 [bookmark: _Hlk190165968]Član volilnega odbora mora imeti stalno prebivališče na območju občine.

1.1.2 Član volilnega odbora ne more biti oseba, ki je kandidat, predstavnik ali zaupnik liste kandidatov. Predsednik, član volilnega odbora in njun namestnik ne sme biti zakonec, oče, mati, otrok, sestra ali brat, posvojitelj ali posvojenec kandidata v volilni enoti, v kateri je ta volilni odbor imenovan, niti ne sme živeti s kandidatom v zunajzakonski skupnosti ali registrirani istospolni partnerski skupnosti.


1.1.3 Nihče ne more biti član več kot enega volilnega organa.

1.2 Pri delu volilnega odbora morajo biti ves čas navzoči predsednik volilnega odbora ali njegov namestnik ter člani ali njihovi namestniki. Volilni odbor je sklepčen, če so navzoči vsi člani oziroma njihovi namestniki. Če take sklepčnosti ni mogoče zagotoviti, je volilni odbor sklepčen, če so namesto odsotnih članov navzoči katerikoli namestniki. Predsednika lahko nadomešča samo njegov namestnik (27. člen ZVDZ).

1.3 Volilni odbor odloča z večino glasov vseh članov. Če zaradi enakega števila glasov za in proti ne pride do odločitve, odloči glas predsednika volilnega odbora. Če volilni odbor pravočasno ne sprejme odločitve, ki je nujno potrebna za izvedbo volitev, odloči predsednik volilnega odbora (28. člen ZVDZ).

1.4 Delo v volilnem odboru je častna funkcija. Člani volilnega odbora jo morajo opravljati vestno in odgovorno. Delovati morajo na podlagi zakona, drugih predpisov, navodil volilne komisije in pri svojem opravljanju nalog paziti na varstvo osebnih podatkov. Pri svojem delu ne sme ravnati samovoljno ali v škodo katere koli osebe.

1.5 Član volilnega odbora mora ravnati tako, da ohranja in krepi zaupanje javnosti v poštenost, nepristranskost in učinkovitost opravljanja svojih nalog na volitvah.

2. ZAUPNIKI

2.1 Pri delu volilnega odbora je lahko navzoč zaupnik kandidata oziroma liste kandidatov. Zaupnik lahko spremlja delo volilnega odbora v vseh fazah, od priprave volišča do konca dela volilnega odbora. Na nepravilnosti opozori predsednika volilnega odbora ali drugega člana volilnega odbora, če predsednik ni navzoč, ne sme pa se kakorkoli vmešavati v delo volilnega odbora in dajati pojasnil ali navodil volivcem ipd. (77. člen ZVDZ).

2.2 Če se zaupnik z odločitvijo predsednika ne strinja, lahko zahteva, da se njegovo opozorilo in odločitev predsednika vpišeta v zapisnik. Če zaupnik moti potek glasovanja ali red na volišču, ga volilni odbor lahko odstrani z volišča, kar se vpiše v zapisnik, z natančno navedbo okoliščin. Če je treba, se zaradi tega lahko prekine glasovanje.

2.3 Člani volilnih organov ne morejo biti zaupniki. 

2.4 Pristojna ObVK vsakemu zaupniku izda potrdilo s podatki: ime in priimek, čigav zaupnik je in na katerem volišču.

2.5 Zaupnik se na volišču izkaže z osebnim dokumentom in potrdilom.

2.6 Predlagatelj kandidata oziroma liste kandidatov ima lahko največ po enega zaupnika na volišču.

2.7 Na zahtevo vsakega zaupnika se vpišejo v zapisnik posamezne okoliščine, pomembne za potek glasovanja, njegovo posebno mnenje ali pripombe k zapisniku (drugi odstavek 80. člena ZVDZ).

3. POLOŽAJ ČLANOV VOLILNIH KOMISIJ

3.1 Član volilne komisije ima v času, ko je na volišču, v odnosu do volilnih odborov enak položaj kot zaupnik.

3.2 Član ObVK ima pravico biti navzoč pri delu volilnega odbora, spremljati in nadzorovati njihovo delo ter jih opozarjati na morebitne nepravilnosti.

3.3 Član DVK je lahko navzoč pri delu ObVK in volilnega odbora.

3.4 Član DVK se pri ObVK ali volilnem odboru izkaže s službeno izkaznico, člani ObVK pa s sklepom o imenovanju ali s potrdilom, ki ga izda ObVK, in z osebnim dokumentom.

4. BREZ OBELEŽIJ NA VOLIŠČU

4.1 Na volišču ne sme nihče nositi znakov ali simbolov političnih strank, kot tudi ne priponk, nalepk ipd. z vsebino, povezano z odločanjem na lokalnih volitvah. Na opozorilo predsednika volilnega odbora morajo morebitne znake ali simbole političnih strank oziroma druge znake iz prejšnjega stavka takoj odstraniti.

4.2 Če se na zgradbi ali na prostoru pred zgradbo, v kateri je volišče, nahajajo predmeti (na primer plakati), ki so bili uporabljeni za namene volilne kampanje, jih mora volilni odbor odstraniti.

4.3 Če volilni odbor sam ne more odstraniti (prelepiti) predmetov, ki so bili uporabljeni v času volilne kampanje, o tem obvesti bodisi ObVK, bodisi upravnika zgradbe, lahko pa tudi pristojni upravni organ (dežurno službo Ministrstva za notranje zadeve in javno upravo (MNZJU), ki spremlja morebitne kršitve Zakona o volilni in referendumski kampanji).

5. IZOBRAŽEVANJE VOLILNIH ODBOROV

5.1 ObVK je dolžna zagotoviti izobraževanje članov volilnih odborov, in sicer najmanj za predsednika in namestnika predsednika, ki sta se dolžna tega izobraževanja tudi udeležiti.

5.2 ObVK mora pri izvedbi usposabljanja in na dan glasovanja predsednika volilnega odbora posebej opozoriti, da mora po oddaji volilnega gradiva ObVK in vpisu izidov glasovanj na volišču v isDVK, ki ga opravi ObVK, preveriti izide glasovanj na svojem volišču, in sicer mora preveriti, če so objavljeni izidi glasovanj na posebni spletni strani DVK skladni z ugotovljenimi izidi glasovanj z zapisnikom o delu volilnega odbora. 

5.3 Člani volilnih odborov morajo biti pozorni na volivce z oviranostmi, ki lahko s seboj na volišče pripeljejo osebo (pomočnika) po svoji izbiri, ki jim pomaga pri glasovanju. 

5.4 Člani volilnega odbora se morajo poučiti o možnosti in načinu uporabe pripomočka za glasovanje slepih in slabovidnih oseb. 

5.5 Člani volilnih odborov morajo uporabljati šablone za zakritje osebnih podatkov drugih volivcev pri podpisu v volilni imenik.

5.6 Člani volilnih odborov ne smejo preverjati v volilnih imenikih, kdo je prišel na volišče in kdo ne, in o tem obveščati nepooblaščenih oseb.

6. STANDARDI ZA UREDITEV VOLIŠČA

6.1 Za volišče se šteje objekt, v katerem se glasuje, dvorišče tega objekta in določen prostor okrog objekta. Za določen prostor okrog objekta se šteje območje v obsegu najmanj 50 m okrog objekta, v katerem je volišče. ObVK lahko glede na značilnosti lege objekta in možnosti dostopov do tega objekta določi drugačen obseg območja volišča. 

a) Prostor, v katerem je volišče, mora biti dovolj velik, da omogoča hitro in tekoče glasovanje (ustrezno število volilnih skrinjic) ter nemoteno delo volilnemu odboru in zaupnikom. 
b) Prostor mora biti ustrezno osvetljen, tako da lahko volivec brez težav prebere besedilo na glasovnici. Še posebej mora biti dovolj osvetljeno mesto, kjer volivec glasuje. 
c) V prostoru, kjer se glasuje, ne sme biti ogledal ali drugih predmetov, ki omogočajo zrcaljenje. 
d) Na volišču ne sme biti fotografij, plakatov ali drugih oblik (simbolov) propagandnih gradiv strank (npr. zastav, praporov) in ne propagandnih gradiv v zvezi z lokalnimi volitvami. Enako velja tudi za prostor pred prostorom, kjer se glasuje (vhod, hodnik ipd.), ter za pročelje zgradbe, v kateri je volišče, in tudi za tej zgradbi pripadajoči prostor. Če je vhod v zgradbo, kjer je volišče, neposredno s pločnika, se šteje za prostor pred voliščem celoten pločnik v dolžini zgradbe, v kateri je volišče.
e) Na volišču morajo biti na vidnem mestu nameščeni razglasi s seznami kandidatov oziroma list kandidatov, o katerih se glasuje. Razglasi so lahko tudi v predprostoru, pred zgradbo, kjer je volišče, oziroma na dvorišču.
f) Volišče mora imeti tako urejene prostore za glasovanje, da volivca nihče ne more opazovati pri izpolnjevanju glasovnice, vključno s člani volilnega odbora. Prostori za glasovanje so lahko kabine (z zavesami), ograjeni pulti, pregrade, postavljene na mizo, drugačne oblike pregrad itd. Če so priročne pregrade postavljene na mizi, mora biti višina pregrade najmanj 60 cm. Med volilnim odborom in volivcem, ki izpolnjuje glasovnico, mora biti ustrezna razdalja. Pri glasovanju za mizo, ki je opremljena s pregradami, lahko volivec glasuje sede. 
g) Volišče mora biti opremljeno s kemičnimi svinčniki ali drugimi pisali, ki jih ni mogoče zbrisati. Pisala morajo imeti enako barvo črnila oziroma polnila. 
h) Pulti, mize, kabine oziroma površine, kjer volivec izpolnjuje glasovnico, ne smejo biti prekrite z materiali, ki bi razkrivali izbiro volivca na glasovnici. 
i) Volilna skrinjica mora biti prosojna in po obliki takšna, da volivec brez težav spusti vanjo prepognjeno ali zloženo glasovnico. Ko je volilna skrinjica polna, je treba postaviti novo, vnaprej pripravljeno in pravilno zaprto. Polna volilna skrinjica ostane v prostoru, kjer je bila (pred volivci), dokler ni glasovanje končano. Odprtina na volilni skrinjici se zapečati z nalepko. Na volilni skrinjici je lahko grb Republike Slovenije.
j) Na volišču mora biti zastava Republike Slovenije, ki je lahko na zgradbi, v kateri se glasuje, ob vhodu na volišče ali v samem prostoru, v katerem se glasuje. Poleg zastave Republike Slovenije je lahko tudi zastava Evropske unije.
k) Volišče mora biti dostopno invalidom ves čas glasovanja.

7. NALOGE VOLILNEGA ODBORA NA DAN PRED GLASOVANJEM

7.1 Volilni odbor se dan pred glasovanjem ob uri, ki jo določi predsednik volilnega odbora, sestane v prostoru, kjer bo v nedeljo glasovanje. Prostor za glasovanje ustrezno uredi, tako da:
· pregleda volišče in pripravi mizo za volilni odbor,
· pregleda volilne skrinjice, da so prazne in nepoškodovane,
· na vidno mesto namesti razglase s seznami kandidatov oziroma list kandidatov, o katerih se glasuje,
· pripravi prostore za izpolnjevanje glasovnic, ki morajo biti ustrezno oddaljeni od volilnega odbora in urejeni tako, da je vsakomur zagotovljena tajnost glasovanja (na način, da nihče ne more opazovati volivca pri izpolnjevanju glasovnice).

7.2 Ob zaključku dela volilni odbor sestavi zapisnik o delu volilnega odbora na dan pred glasovanjem, ki ga dobi hkrati z drugim volilnim gradivom. 

7.3 Pred odhodom članov volilnega odbora z volišča je treba volišče ustrezno zavarovati (zapreti okna, zakleniti vrata ipd.).

7.4 Prevzem volilnega gradiva

7.4.1 [bookmark: _Hlk190246885]Volilni odbor od ObVK prevzame volilno gradivo. V volilno gradivo sodi zlasti (66. člen ZVDZ):
· ena ali več volilnih skrinjic,
· zadostno število glasovnic, 
· potrjen splošni volilni imenik, v katerem so vpisani volilni upravičenci, ki imajo pravico glasovati na tem volišču,
· potrjen volilni imenik državljanov Republike Slovenije, pripadnikov avtohtone italijanske in madžarske narodne skupnosti oziroma potrjen volilni imenik državljanov Republike Slovenije, pripadnikov romske skupnosti, če se v občini voli tudi člana občinskega sveta, pripadnika avtohtone narodne skupnosti ali romske skupnosti,
· sklep o imenovanju volilnega odbora,
· šablone za slepe in slabovidne,
· šablone za prekrivanje osebnih podatkov,
· razglasi, ki se objavijo na volišču,
· obrazci zapisnikov, pomožni obrazci, ovojnice ipd.,
· tehnični material, ki ga volilni odbor potrebuje pri svojem delu (pisala, lepilni trak, papir, kartonske pregrade itd.).

7.4.2 Volilni odbor mora ob prevzemu preveriti, če je prejel zadostno število glasovnic glede na število volivcev v volilnem imeniku. Zadostno število glasovnic pomeni, da volilni odbor prejme toliko glasovnic, kot je volivcev, ki imajo pravico glasovati na volišču na dan glasovanja (število vseh volivcev, vpisanih v volilni imenik, zmanjšano za volivce, ki so že predčasno glasovali ali imajo vpisane opombe za druge oblike glasovanja – po pošti v Sloveniji ali na domu).

8. NALOGE IN DELO VOLILNEGA ODBORA NA DAN GLASOVANJA

8.1 Pred začetkom glasovanja

8.1.1 Volilni odbor se sestane najpozneje pol ure pred začetkom glasovanja v prostoru, ki je določen za glasovanje, in se prepriča, ali je na volišču vse ustrezno pripravljeno. Na volišču je treba poleg razglasa razobesiti tudi sklep o imenovanju volilnega odbora za to volišče, ki ga je v ta namen volilni odbor prejel od ObVK. Volilni odbor mora ponovno pregledati, ali je volilna skrinjica prazna in nepoškodovana. Nato volilno skrinjico zapre s posebnimi varnostnimi nalepkami ali s posebnim lepilnim trakom. Volilni odbor naredi zapisnik, v katerem navede, v kakšnem stanju je našel prostor volišča in volilno gradivo.

8.1.2 Volilni odbor ponovno prešteje glasovnice in jih primerja s številom glasovnic, ki jih je prejel od ObVK.

8.1.3 Po določbi 66. člena ZVDZ lahko volilni odbor prevzame volilno gradivo najpozneje pol ure pred začetkom glasovanja, če ga ni prevzel že prej.

8.1.4 V primeru slabega vremena volilni odbor ob vhodu postavi/nalepi opozorilo »Pozor, mokra tla.« ipd.

8.1.5 Predsednik volilnega odbora nato razglasi začetek glasovanja.

8.2 Čas glasovanja

8.2.1 Glasovanje se praviloma začne ob 7. uri in traja do 19. ure.

8.2.2 Volilni odbor lahko v dogovoru z ObVK določi, da traja glasovanje najmanj 12 ur tudi v drugem času, če je to potrebno, da se omogoči glasovanje volivcem, ki sicer ne bi mogli glasovati (npr. zaradi izrednih okoliščin kot so naravne nesreče ipd.). Glasovanje  se kljub temu ne more začeti pred 4. uro zjutraj in ne končati po 23. uri.
 
8.2.3 O tem, da se bo glasovanje na volišču končalo po 19. uri (ali začelo pred 7. uro zjutraj), mora ObVK obvestiti predstavnike kandidatov oziroma list kandidatov ali njihove zaupnike ter DVK takoj, ko je sprejeta takšna odločitev. 

8.3 Vzdrževanje reda na volišču

8.3.1 Predsednik volilnega odbora v sodelovanju z drugimi člani volilnega odbora skrbi za vzdrževanje reda in miru med glasovanjem in preprečuje agitacijo na volišču.

8.3.2 Če je treba, predsednik volilnega odbora zahteva pomoč policije. Dokler so policisti na volišču, so pod vodstvom predsednika volilnega odbora in je glasovanje prekinjeno. Razen policistov, ki jih je predsednik volilnega odbora poklical za vzdrževanje reda in miru, ne sme nihče priti na volišče z orožjem ali nevarnim orodjem (prvi in tretji odstavek 78. člena ZVDZ).

8.3.3 Predsednik volilnega odbora lahko od vsakogar, ki moti red in mir ali agitira na volišču, zahteva, da z dejanji preneha, kar se vpiše v zapisnik. Če oseba s kršitvami ne preneha, o tem obvesti policijo in ObVK.

8.3.4 O odstranitvi zaupnika mora odločiti volilni odbor.

8.4 Zvočno/avdio in slikovno/video snemanje

8.4.1 V času glasovanja na volišču ni dovoljeno zvočno oziroma slikovno snemanje drugega ali narediti slikovnega posnetka osebe brez njenega soglasja (v nadaljevanju: slikovno snemanje), razen predstavnikom medijev za potrebe obveščanja javnosti o poteku glasovanja.

8.4.2 Ob prihodu na volišče mora predstavnik medija o slikovnem snemanju obvestiti predsednika volilnega odbora. Slikovno snemanje lahko traja krajši čas, pri tem pa se ne sme slikovno snemati volivcev na način, da bi se posegalo v tajnost glasovanja. S slikovnim snemanjem se ne sme motiti dela volilnega odbora. Po končanem slikovnem snemanju morajo mediji volišče zapustiti.

8.5 Navzočnost članov volilnega odbora med glasovanjem

8.5.1 Ker volilni odbor dela in odloča le v polni sestavi, morajo biti ves čas glasovanja navzoči predsednik ter dva člana volilnega odbora oziroma njihovi namestniki. Če je torej član volilnega odbora za nekaj časa odsoten, ga mora v tem času zamenjati njegov namestnik ali katerikoli drug namestnik (77. člen ZVDZ).
 
8.5.2 Predsednika lahko nadomešča samo njegov namestnik (27. člen ZVDZ).
 
8.5.3 Člani volilnih odborov in njihovi namestniki so lahko prisotni ves čas glasovanja. 



9. POTEK GLASOVANJA

9.1 Glasuje se samo osebno

9.1.1 Volivci glasujejo osebno. Nihče ne more glasovati po pooblaščencu, torej tudi ni dovoljeno glasovanje za družinske člane. Tako dejanje bi bilo namreč zloraba volilne pravice, ki je na podlagi 152. člena Kazenskega zakonika kaznivo dejanje.

9.1.2 Na volišče, kjer se glasuje, vstopajo volivci posamično. Na volišču praviloma ne sme biti hkrati več volivcev, kot je glasovalnih mest (pregrajenih prostorov).

9.2 Glasovanje volivcev z oviranostmi

9.2.1 Vsak volivec z dolgotrajno telesno, duševno, intelektualno ali senzorično okvaro, s telesno hibo (ker je na primer slep, brez roke ipd.) ali ker je nepismen, lahko s seboj na volišče pripelje osebo po svoji izbiri, ki mu pomaga pri glasovanju (pomočnik). Pomočnik mora biti polnoleten ter je dolžan spoštovati svobodno voljo volivca in zagotavljati tajnost glasovanja. Pomočnik lahko namesto volivca, vendar po njegovem navodilu, izpolni glasovnico in jo odda v volilno skrinjico. O tem odloči volilni odbor in vpiše to v zapisnik.

9.2.2 Volivcu, ki izrazi željo, da bi za glasovanje uporabil šablono za slepe, se mu le-ta izroči in obenem tudi pojasni, kako se uporablja.

9.2.3 Če glasuje volivec, ki je na invalidskem vozičku, in zaradi višine mize, na kateri je volilna skrinjica, ne doseže odprtine na volilni skrinjici, mora volilni odbor volilno skrinjico premakniti na tako višino, da volivec lahko doseže odprtino na volilni skrinjici in odda glasovnico. 

9.3 Ugotovitev istovetnosti volivca in podpis v volilni imenik

9.3.1 Glasuje se na podlagi vpisa v volilni imenik.
 
9.3.2 Ko stopi volivec v prostor, kjer se glasuje, gre k mizi volilnega odbora. Predsednik ali član volilnega odbora ugotovi istovetnost osebe, ki hoče glasovati. Istovetnost se lahko ugotovi na podlagi dokumenta, ki izkazuje osebne podatke volivca (osebna izkaznica, potni list, vozniško dovoljenje) ali na drug način. Drug način ugotavljanja istovetnosti je zlasti v tem, da volilni odbor osebno pozna volivca. V takem primeru ugotavljanja istovetnosti se v volilnem imeniku v rubriki »opombe« pri imenu in priimku volivca naredi oznaka »osebno znan«. 

9.3.3 Glede na to, da obvestilo volivcu o vpisu v volilni imenik in zaporedni številki v volilnem imeniku, velja tudi za morebitni drugi krog glasovanja, mora volilni odbor volivcu obvestilo, po vpogledu podatkov, vrniti. 

9.3.4 V morebitnem drugem krogu glasovanja zaporedne številke vpisa v volilni imenik na obvestilu ne bodo identične z zaporednimi številkami v volilnem imeniku, saj se bo zaporedje spremenilo, zaradi volivcev, ki bodo v času od sestave volilnih imenikov do tiska volilnih imenikov, pridobili oziroma izgubili volilno pravico (selitve, smrti, polnoletni v drugem krogu itd.). 

9.3.5 Če je volivec vpisan v volilni imenik, predsednik ali član volilnega odbora obkroži njegovo zaporedno številko v volilnem imeniku kot znak, da je glasoval (71. člen ZVDZ).

9.3.6 Volivci, ki imajo pravico voliti člana občinskega sveta – predstavnika italijanske ali madžarske narodne skupnosti oziroma romske skupnosti, imajo v rubriki »opombe« splošnega volilnega imenika vpisano tudi opombo »MAD« »ITA« ali »R«. Za te volivce je posebej izdelan tudi ločen volilni imenik državljanov Republike Slovenije, pripadnikov avtohtone italijanske in madžarske narodne skupnosti oziroma volilni imenik državljanov Republike Slovenije, pripadnikov romske skupnosti, v katerega se podpišejo. 

9.3.7 Volilni imenik mora biti obrnjen proti volivcu, da se ta lahko vanj nemoteno podpiše. Volilni odbor mora prekriti osebne podatke drugih volivcev (s šablono), da volivec pri podpisu vidi samo lastne osebne podatke.
 
9.3.8 Volivec se podpiše v za to namenjen prostor v volilnem imeniku. Predsednik ali član volilnega odbora preveri, ali se je volivec podpisal na pravo mesto, in šele nato volivcu izroči glasovnico.

9.3.9 Volivcem, ki so se podpisali v volilni imenik državljanov Republike Slovenije, pripadnikov avtohtone italijanske in madžarske narodne skupnosti oziroma potrjen volilni imenik državljanov Republike Slovenije, pripadnikov romske skupnosti, se izroči tudi ustrezna glasovnica (volivcem, ki imajo opombo »MAD« glasovnica za izvolitev predstavnika madžarske narodne skupnosti; volivcem, ki imajo opombo »ITA« glasovnica za izvolitev predstavnika italijanske narodne skupnosti in volivcem, ki imajo opombo »R« glasovnica za izvolitev predstavnika romske skupnosti).

9.3.10 Volivcu se izročijo glasovnice tudi, če se ne more ali noče podpisati. V takem primeru se v volilnem imeniku v rubriki »opombe« pri imenu in priimku volivca naredi oznaka »NMP«.

9.4 Spremljanje statističnih podatkov volivcev po spolu, starosti in državljanstvu (EU / tretje države)

9.4.1 Volilni odbor mora pri glasovanju spremljati statistične podatke volivcev po spolu, starosti in državljanstvu (EU / tretje države), in sicer tako da:

a. na pripomočku za statistiko (priloga 1 tega navodila) v ustreznem prostoru zabeleži spol in starostno skupino volivca ter državljanstvo volivca (črtice, kljukice ipd.), ko ugotovi istovetnost volivca ali
b. statistične podatke ugotovi po končanem glasovanju na podlagi volilnega imenika in jih ustrezno zapiše v zapisnik o delu volilnega odbora.

Opomba: 	V volilnem imeniku je pri vsakem volivcu opredeljena starostna skupina z oznakami od 1 do 4, pri čemer imajo oznake naslednji pomen: 
1. starostna skupina  - od 18 do vključno 30 let,
2. starostna skupina  - od 31 do vključno 45 let,
3. starostna skupina  - od 46 do vključno 60 let,
4. starostna skupina  - od 61 let in več

ter v stolpcu DRŽ oznaka države:
-  pri državljanih EU se izpiše oznaka EU in 
-  pri državljanih tretjih držav se izpiše oznaka TR.

9.5 Oseba, ki ni vpisana v volilni imenik

9.5.1 Če pride na volišče oseba, ki ni vpisana v volilni imenik za to volišče, čeprav iz osebnega dokumenta izhaja, da stalno prebiva na območju volišča, jo volilni odbor napoti na upravno enoto na območju stalnega prebivališča volivca v RS. Če upravni organ ugotovi, da stalna evidenca volilne pravice izkazuje, da ima oseba na tem volišču volilno pravico in da je bila pri sestavljanju volilnega imenika pomotoma izpuščena, izda potrdilo iz evidence volilne pravice. 

Torej, če kdo pomotoma ni vpisan v volilni imenik, lahko glasuje zgolj na podlagi potrdila pristojnega organa, da je vpisan kot volivec za območje volišča, na katerem želi glasovati. To se vpiše v zapisnik o delu volilnega odbora, potrdilo pa priloži zapisniku (peti odstavek 71. člena ZVDZ).

9.5.2 Volivci, ki so spremenili stalno prebivališče po zaključku volilnih imenikov (15 dni pred dnem glasovanja), glasujejo na volišču, na katerem so na ta dan imeli stalno prebivališče (prejšnje volišče). Volilni odbor takega volivca napoti na prejšnje volišče, kjer bo lahko glasoval.

9.5.3 Volilni odbor ne sme odreči glasovanja nikomur, ki je vpisan v volilni imenik za to volišče, in tudi ne osebam, ki so se izkazale s potrdili. Če ima član volilnega odbora glede posameznih volivcev, ki hočejo glasovati, kakšno pripombo, se ta vpiše v zapisnik. 

9.5.4 Volilni odbor ne sme dovoliti glasovanja nikomur, ki ni vpisan v volilni imenik, razen v primeru, ko je bil volivec pomotoma izpuščen pri sestavljanju volilnega imenika in mu je zato uradni organ izdal ustrezno potrdilo.

9.6 Zaradi preprečevanja večkratnega glasovanja volilni odbor ne dovoli glasovati:

a. osebi, katere ime je v volilnem imeniku že obkroženo in pri njenem imenu že obstaja podpis volivca, ali
b. osebi, pri kateri je v rubriki »opombe« oznaka o drugem načinu glasovanja, ali
c. osebi, ki ni vpisana v volilni imenik in se ni izkazala s potrdilom iz evidence volilne pravice.

V teh primerih se ime in priimek osebe, naslov stalnega prebivališča in njena morebitna izjava vpišejo v zapisnik o delu volilnega odbora.

9.7 Glasovanje na domu

9.7.1 Če je ObVK obvestila volilni odbor, da so na območju volišča volivci, ki se ne morejo osebno zglasiti na volišču zaradi bolezni, in je bilo ObVK sporočeno, da želijo glasovati na domu, mora predsednik volilnega odbora določiti dva člana odbora, ki se napotita k tej osebi in ji odneseta glasovnice na dom. Skupaj z glasovnicami ji izročita tudi ovojnico. Ko volivec opravi glasovanje, glasovnice vloži v ovojnico, ki jo zalepijo in izročijo članu volilnega odbora.
 
9.7.2 Člana volilnega odbora zabeležita, kdaj sta bila pri volivcu, kdo je bil še navzoč poleg volivca in morebitne druge okoliščine. Volivca opozorita na to, da se glasuje osebno. Če volivec glasuje s pomočjo tretje osebe (pomočnika), se to zabeleži. Pomočnik ne sme biti član volilnega odbora. Volivec se podpiše v seznam volivcev, ki so vložili zahtevo za glasovanje na domu in ga je volilni odbor prejel od ObVK.

9.7.3 Ko se člana volilnega odbora vrneta na volišče, se v volilnem imeniku obkroži oseba, ki je glasovala na ta način, člani volilnega odbora nato odprejo ovojnico in glasovnice spustijo v volilno skrinjico med druge glasovnice (83. člen ZVDZ). V volilnem imeniku se v rubriki »opombe« pri imenu in priimku volivca, ki je glasoval na domu, naredi oznaka »na domu«.

9.7.4 Člani volilnega odbora smejo iti na dom k volivcu samo po obvestilu ObVK, če je družinski član ali druga oseba prenesla prošnjo volivca, ki ne more glasovati, da bi glasoval na naveden način, in sicer najpozneje 3 dni pred dnem glasovanja.

9.8 Pojasnilo volivcu o tehničnih vidikih glasovanja

Člani volilnega odbora morajo volivcu na njegovo zahtevo pojasniti, kako se glasuje. Pri tem se ne sme na nikakršen način vplivati na odločitev volivca pri glasovanju. Zato člani volilnega odbora volivcu pojasnijo način glasovanja, kot je podan na glasovnici.

10. NEUPORABNA ALI POŠKODOVANA GLASOVNICA

10.1 Glasovnico, ki ni uporabna (nepotiskana, slabo vidni tisk ipd.), volilni odbor zamenja z drugo. Enako ravna tudi, če volivec nenamerno poškoduje glasovnico, ki je še ni izpolnil. To vpiše v zapisnik o delu volilnega odbora, poškodovana glasovnica se priloži k zapisniku ter po končanem glasovanju k neuporabljenim glasovnicam.
 
10.2 Če volivec izjavi, da »se je pri glasovanju zmotil«, in želi novo glasovnico, mu je volilni odbor ne sme izročiti. Volivca naj v tem primeru pouči, kako naj jasno odpravi svojo prvotno zmotno odločitev (prekriža krogec okoli zaporedne številke, ki ne izraža njegove volje, in obkroži zaporedno številko pred priimkom in imenom kandidata, za katerega glasuje). Popravek se lahko upošteva samo v primeru, če je glasovanje opravljeno z obkrožitvijo zaporedne številke.

11. PREKINITEV GLASOVANJA

11.1 Glasovanje poteka nepretrgoma ves dan, torej praviloma od 7. do 19. ure.

11.2 Volilni odbor sme prekiniti glasovanje samo, če na volišču pride do kršitve javnega reda in miru ali do kakšnih drugih izrednih okoliščin, zaradi česar je onemogočena izvedba glasovanja. Glasovanje je prekinjeno, dokler se ponovno ne vzpostavi red. Zakaj je bilo glasovanje prekinjeno in za koliko časa, se vpiše v zapisnik o delu volilnega odbora.

11.3 Če je bilo glasovanje prekinjeno za več kot eno uro, se lahko glasovanje ustrezno podaljša za določen čas po 19. uri, vendar ne dlje, kot do 23. ure. O tem volilni odbor takoj obvesti ObVK. 

12. VMESNA UGOTOVITEV UDELEŽBE

12.1 Volilni odbor ob 11. in 16. uri ugotovi udeležbo na volišču, in sicer tako, da sporoči skupno število volivcev, vpisanih v volilni imenik za volišče, in število volivcev, ki so do 11. oziroma do 16. ure glasovali na tem volišču.

12.2 Podatek o udeležbi takoj sporoči ObVK na način, ki ga je ta določila. Volilni odbor pri ugotovitvi udeležbe (število volivcev, ki so glasovali) ne upošteva volivcev, ki so glasovali predčasno ali na druge načine (glasovanje na domu), temveč samo volivce, ki so na dan glasovanja dejansko prišli na volišče.

12.3 ObVK nemudoma vnese podatke o udeležbi v informacijski sistem isDVK.

13. ZAPISNIK O DELU VOLILNEGA ODBORA

13.1 Volilni odbor vodi zapisnik o delu volilnega odbora.

13.2 V zapisnik se sproti vpišejo vsi dogodki, ki so pomembni za glasovanje, zlasti pa tisti, ki so omenjeni v tem navodilu (osebe, ki volijo s potrdili, neredi, prekinitve glasovanja, prisotni zaupniki, obiski novinarjev, tujih delegacij ipd.). Vsak član volilnega odbora lahko zahteva, da se vpišejo v zapisnik posamezne okoliščine, njegovo mnenje in pripombe k zapisniku.

13.3 Zapisnik se piše v dveh izvodih. Za lažje vodenje zapisnika volilni odbor od ObVK prejme vzorec zapisnika.

14. KONEC GLASOVANJA

14.1 Ob 19. uri (oziroma ko preteče kasneje določen čas za potek glasovanja) volilni odbor zapre volišče.
 
14.2 Volivci, ki so takrat na volišču ali pred njim, smejo še glasovati.
[bookmark: _Hlk190263038]
15. DELO VOLILNEGA ODBORA PO 19. URI

Ob 19. uri se zbere celoten volilni odbor (vsi člani in njihovi namestniki) ter začne ugotavljati izid glasovanja. V zapisniku o delu volilnega odbora se ugotovi navzočnost. Pri ugotavljanju izida glasovanja sodeluje celotni volilni odbor (vsi navzoči člani in njihovi namestniki).

15.1 Ugotovitev volilne udeležbe na volišču

15.1.1 Volilni odbor pri ugotavljanju volilne udeležbe na volišču v zapisnik vpiše:
a) število volivcev, vpisanih v volilni imenik, in
b) število volivcev, ki so glasovali s potrdilom upravne enote, ter 
sešteje a + b (to število predstavlja število volilnih upravičencev za območje volišča), 
c) nato prešteje in vpiše:
· število volivcev, ki so glasovali po splošnem volilnem imeniku,
· število volivcev, ki so glasovali s potrdilom upravne enote.

Opomba: Seštevek teh dveh podatkov je število volivcev, ki so glasovali (udeležba).

15.1.2 Pri številu volivcev, ki so glasovali na volišču, volilni odbor upošteva tiste osebe, ki so dejansko glasovale na volišču oziroma jih je volilni odbor obiskal na domu, in ne prišteva tistih oseb, ki so glasovale predčasno ali po pošti.

15.1.3 [bookmark: _Hlk220423066]Če je glasovalo deset (10) ali manj volivcev, volilni odbor ne sme ugotavljati izida glasovanja na volišču, temveč glasovnice preda ObVK, ki ugotovi izid glasovanja na tem volišču.

15.2 Neuporabljene glasovnice

15.2.1 Volilni odbor najprej prešteje neuporabljene glasovnice in jim doda glasovnice, ki niso bile uporabljene zaradi napak (nepotiskane ali s slabo vidnim tiskom, nenamerno poškodovane ipd.).

15.2.2 Število neuporabljenih glasovnic mora vpisati v zapisnik o delu volilnega odbora. 

15.3 Spremljanje statističnih podatkov volivcev po spolu, starosti in državljanstvu (EU / tretje države)

15.3.1 Volilni odbor mora ob ugotavljanju udeležbe ugotoviti tudi statistične podatke volivcev po spolu, starosti in državljanstvu (EU / tretje države) – priloga 1: Pripomoček za statistiko.

Opomba: Seštevek volivcev moškega in ženskega spola mora biti enak številu volivcev, ki so glasovali. Seštevek volivcev po starostnih skupinah mora biti enak številu volivcev, ki so glasovali.

15.3.2 Statistične podatke mora vnesti v zapisnik o delu volilnega odbora. 

15.4 Neposredno pred štetjem – dogovor o delu

15.4.1 Pred izpraznitvijo volilne skrinjice je treba ugotoviti udeležbo na volišču in število neuporabljenih glasovnic.

15.4.2 Preden volilni odbor začne šteti glasovnice, predsednik glasno prebere naslednje točke navodila in določi naloge, ki jih bodo opravili posamezni člani odbora. Pri štetju sodeluje celotni volilni odbor – prisotni člani in namestniki.

15.4.3 Volilni odbor je odgovoren za točnost ugotovljenega izida.

15.4.4 Volilni odbor po 19. uri ugotavlja izid glasovanja volitev po naslednjem vrstnem redu:
1. ugotavljanje izida glasovanja volitev župana – ugotovljen izid glasovanja se sporoči ObVK; 
2. ugotavljanje izida glasovanja volitev v občinski svet;
3. ugotavljanje izida glasovanja preostalih volitev (sveti vaških, krajevnih, četrtnih skupnosti itd.).

15.5 Odprtje volilnih skrinjic

15.5.1 Volilni odbor odpre volilno skrinjico oziroma vse volilne skrinjice, če je na volišču več skrinjic. Lahko se zgodi, da je volivec za posamezno glasovanje oddal glasovnico v napačno skrinjico. 

15.5.2 Volilni odbor takoj prešteje oddane glasovnice in njihovo število primerja s številom volivcev, ki so glasovali, ter vpiše število oddanih glasovnic v zapisnik.

15.5.3 Glasovnice, ki so bile uporabljene pri glasovanjih, za katere volilni odbor ne ugotavlja takoj izida glasovanja (glede na točko 15.4.4 tega navodila), mora ustrezno zavarovati (odloži jih na stran, vendar tako, da jih člani volilnega odbora vidijo).

15.6 Uporaba drugačnega pisala

Oznaka na glasovnici, ki jo naredi pri preštevanju predsednik ali član volilnega odbora, mora biti narejena s pisalom drugačne barve, kot je barva pisala, ki ga je volivec uporabil pri glasovanju (volilni odbor naj pri ugotavljanju izida glasovanja ne uporablja pisal, ki so jih uporabljali volivci pri glasovanju).

15.7 Veljavnost – neveljavnost glasovnice

15.7.1 Splošno načelo pri ugotavljanju izida glasovanja je, da ima prednost oznaka na glasovnici, ki je narejena tako, kot je določeno z navodilom na glasovnici.
 
15.7.2 Če je volivec glasoval drugače, kot je napisano v navodilu na glasovnici, je glasovnica veljavna, če je iz nje jasno razvidna volja volivca (drugi odstavek 76. člena ZVDZ).

Glasovnica je veljavna npr. tudi :
· če je volivec eno zaporedno številko obkrožil, drugo pa drugače označil, in sicer se upošteva glas za kandidata oziroma listo kandidatov pod zaporedno številko, ki je obkrožena,
· če je volivec označil (ne pa obkrožil) zaporedno številko pred kandidatom oziroma listo kandidatov ali ime liste kandidatov ali ime in priimek kandidata na tej listi, se to šteje kot glas za to listo kandidatov.

15.7.3 Različni pripisi na glasovnici ne vplivajo na njeno veljavnost, če je sicer izpolnjena v skladu z navodilom na glasovnici.

15.7.4 Glasovnica je neveljavna npr.:
· če je oddana prazna, 
· če je volivec obkrožil ali drugače na enak način označil več kandidatov oziroma več kot eno listo kandidatov,
· če je označil več kandidatov, kot se jih voli v volilni enoti, 
· v drugih primerih, kjer volja volivca ni jasno izražena.

15.7.5 Volilni odbor po končanem štetju v posebno ovojnico vloži neveljavne glasovnice. V drugo ovojnico vloži veljavne glasovnice. Ovojnice označi (veljavne/neveljavne) in zalepi.

15.8 Način ugotavljanja izida glasovanja (štetje) – Volitve župana 

15.8.1 Za ugotavljanje izida lahko volilni odbor sklene, da bo uporabil enega od dveh načinov štetja:
1. Predsednik volilnega odbora jemlje glasovnice za volitve župana in prebere odločitev volivca (za katerega kandidata je glasoval), naredi oznako na glasovnici (na primer: p – prešteta, n – neveljavna ipd.), dva člana volilnega odbora pa na pomožnem gradivu beležita, kolikokrat je bila posamezna zaporedna številka pred imenom kandidata obkrožena oziroma koliko glasovnic je neveljavnih. Volilni odbor ugotovi, koliko glasov je dobil posamezni kandidat in koliko glasovnic je bilo neveljavnih, in to vpiše v zapisnik.

2. Volilni odbor razvršča glasovnice po posameznih kandidatih in na neveljavne glasovnice, nato član volilnega odbora glasno prebere z vsake glasovnice ime kandidata, za katerega je volivec glasoval, na vsako glasovnico pa naredi oznako p – prešteta, predsednik volilnega odbora pa na neveljavne glasovnice oznako n – neveljavna. Volilni odbor nato vpiše število neveljavnih glasovnic in število glasov za posameznega kandidata v zapisnik (metoda sortiranja).

15.9 [bookmark: _Toc272837769][bookmark: _Toc272912868][bookmark: _Toc272913746] Način ugotavljanja izida glasovanja (štetje) –  Volitve v občinski svet – VEČINSKI SISTEM
 
15.9.1 Občina kot ena volilna enota (voli se sedem članov občinskega sveta)

15.9.1.1 Ko volilni odbor začne ugotavljati izid glasovanja, najprej sortira glasovnice na veljavne in neveljavne. 

Neveljavna je glasovnica, na kateri je obkroženih 8 ali več kandidatov, oziroma prazna glasovnica. Nato sortira veljavne glasovnice po številu oddanih glasov in zabeleži, na koliko glasovnicah je obkrožen en kandidat, na koliko glasovnicah sta obkrožena dva kandidata itd… Skupno število oddanih glasov za vse kandidate je enako številu glasov, ki jih dobimo tako, da število glasovnic, na katerih je obkrožen en kandidat, pomnožimo z 1, temu prištejemo zmnožek: število glasovnic, na katerih sta obkrožena dva kandidata × 2, prištejemo zmnožek: število glasovnic, na katerih so obkroženi trije kandidati × 3,... 

15.9.1.2 Volilni odbor nato začne šteti glasove.

15.9.1.3 Predsednik volilnega odbora glasovnice jemlje s kupa, glasovnico za glasovnico, in prebere odločitev volivca, naredi oznako na glasovnici (npr.: p – prešteta), člani volilnega odbora pa beležijo na pomožnem listu, kolikokrat je bil posamezni kandidat obkrožen.

15.9.1.4 Volilni odbor ugotovi, koliko glasovnic je bilo neveljavnih in koliko glasov je dobil posamezni kandidat, in to vpiše v zapisnik.

15.9.1.5 Glede ugotavljanja veljavnosti glasovnic veljajo navodila, ki se uporabljajo za ugotavljanje izida glasovanja za volitve župana. Pri teh volitvah je lahko glasovnica veljavna tudi v primeru, če je volivec na primer glasoval tako, da je tri kandidate obkrožil, dva pa prečrtal, kar pomeni, da se upoštevajo samo glasovi, ki jih je dal kandidatom, ki jih je obkrožil, ne pa tudi kandidatom, ki jih je prečrtal, saj v takem primeru ne moremo govoriti o zmoti volivca.

15.9.2 Občina, v kateri se v vsaki volilni enoti voli en član občinskega sveta

V občinah, kjer se v vsaki volilni enoti voli 1 član občinskega sveta, se za ugotavljanje izida glasovanja na volišču uporabljajo navodila, ki veljajo za ugotavljanje izida glasovanja za volitve župana.

15.9.3 Občina, v kateri se v volilnih enotah voli dva ali tri člane občinskega sveta

V takem primeru se za ugotavljanje izida glasovanja na volišču uporabljajo navodila, ki veljajo za ugotavljanje izida volitev za člane občinskega sveta v občini kot eni volilni enoti, kjer se voli 7 članov občinskega sveta.



15.10 Način ugotavljanja izida glasovanja (štetje) – Volitve v občinski svet – PROPORCIONALNI SISTEM

15.10.1 V občinah s proporcionalnim volilnim sistemom se izid glasovanja na volišču ugotavlja na enak način, ne glede na to, ali je občina razdeljena na volilne enote ali ne.

15.10.2 Volilni odbor ugotavlja izid glasovanja na naslednji način:
1) Najprej volilni odbor prešteje vse oddane glasovnice in vpiše njihovo število v zapisnik.

2) Nato volilni odbor sortira glasovnice po imenih list in posebej neveljavne glasovnice. Neveljavna je glasovnica, na kateri sta obkroženi dve ali več številk pred imenom list ali je prazna. Veljavna je tista glasovnica, na kateri je volivec označil samo eno listo, ne glede na to, da ni obkrožil številke pred imenom liste (npr: obkrožil znak stranke ali ime liste ipd.). Sicer pa se za ugotavljanje veljavnosti te glasovnice upoštevajo načela, ki veljajo za ugotavljanje veljavnosti glasovnice za volitve župana.

3) Če je volivec oddal samo preferenčni glas, je glasovnica veljavna, in sicer se upošteva kot glas za listo, pri kateri je dan preferenčni glas kandidatu, in kot preferenčni glas za kandidata. Če je volivec obkrožil ime liste, preferenčni glas pa je vpisal pri drugi listi, je glasovnica veljavna in se upošteva kot glas za tisto listo, kjer je obkrožena številka liste, preferenčni glas pa se ne upošteva, ne pri tej listi ne pri listi, kjer je dan, kajti volivec lahko da preferenčni glas samo pri listi, za katero je glasoval.

4) Ko so glasovnice sortirane po imenih list, se prešteje število glasov za vsako listo in se vpiše v zapisnik (kontrola: vsota glasov za vse liste + neveljavne glasovnice = število oddanih glasovnic).

5) Ker je po zakonu volivec lahko oddal tudi en preferenčni glas, naj dva člana volilnega odbora vzameta s kupa vse glasovnice, na katerih so bili dani glasovi za isto listo, in preštejeta za vsakega kandidata, koliko preferenčnih glasov je dobil. Zaradi kontrole in krajšega štetja lahko najprej izločita tiste glasovnice, na katerih volivec ni dal preferenčnega glasu, in jih zaradi kontrole preštejeta (kontrola: število glasov za listo – število glasovnic, na katerih ni preferenčnega glasu = vsota preferenčnih glasov vseh kandidatov s te liste). Nato beležita za vsako glasovnico posebej ali pa s prelistavanjem glasovnic ugotovita število preferenčnih glasov za vsakega kandidata in to število vpišeta v zapisnik (volilni odbor naj opravi logično kontrolo, kot je navedena zgoraj).

6) Volivec je praviloma oddal svoj preferenčni glas tako, da je vpisal zaporedno številko kandidata iz seznama. Volilni odbor naj upošteva kot veljavni preferenčni glas tudi, če je volivec vpisal priimek kandidata, če na tej listi nista dve osebi z enakim priimkom.

15.10.3 Podatki o številu oddanih, veljavnih in neveljavnih glasovnic, o številu posameznih glasov in številu preferenčnih glasov se vpišejo v zapisnik.

15.11 Način ugotavljanja izida glasovanja (štetje) - Sveti vaških, krajevnih in četrtnih skupnosti in druga glasovanja 

Pri ugotavljanju izida na teh glasovanjih se ugotavlja izid na način kot pri volitvah v občinski svet – večinski sistem. Volilna enota za volitve članov sveta krajevne, vaške oziroma četrtne skupnosti je območje krajevne, vaške oziroma četrtne skupnosti. 

15.12 Vpis izida glasovanja v zapisnik

15.12.1 Izid glasovanja se vpiše v zapisnik o delu volilnega odbora.

15.12.2 Volilni odbor preveri izid tako, da sešteje število neveljavnih glasovnic in skupno število glasov  kandidatov oziroma posamezne liste kandidatov (neveljavne + veljavne = oddane glasovnice).

15.13 Podpisovanje zapisnika

Zapisnik o delu volilnega odbora podpišejo vsi člani volilnega odbora.

15.14 Razglasitev izida glasovanja na volišču

15.14.1 Predsednik volilnega odbora po končanem delu vstane in glasno prebere del zapisnika, ki se nanaša na ugotovljeni izid glasovanja, in s tem opravi uradno dejanje razglasitve izida glasovanja na volišču.

15.14.2 Na volišču, ki se je zaprlo pred 19. uro, ker so glasovali vsi volivci vpisani v splošni volilni imenik, in je volilni odbor začel z ugotavljanjem izida takoj, predsednik volilnega odbora ne sme razglasiti izida glasovanja pred 19. uro.

15.14.3 Volilni odbor na vrata volišča pritrdi izpolnjen obrazec »Obvestilo volilnega odbora o izidu glasovanja na volišču«.

15.14.4 Po končanem ugotavljanju izida glasovanja volilni odbor pripravi volilno gradivo za predajo pristojni ObVK in ji ga čimprej dostavi. 

15.14.5 Predsednik volilnega odbora obdrži en izvod zapisnika o delu volilnega odbora.

15.14.6 Člani volilnega odbora in zaupniki lahko po podpisu zapisnika o delu volilnega odbora izid glasovanja fotografirajo ali prepišejo. Člani volilnega odbora ne smejo sporočati izida glasovanja, dokler ni podpisan zapisnik o delu volilnega odbora. 

16. NAVZOČNOST DRUGIH OSEB PRI DELU VOLILNEGA ODBORA

16.1 Po zaprtju volišč so pri ugotavljanju izida glasovanja na volišču (tj. pri štetju glasov) lahko prisotni predstavniki medijev. Predstavniki medijev morajo pred zaprtjem volišča o svoji navzočnosti pri ugotavljanju izida glasovanja obvestiti predsednika volilnega odbora. Predstavniki medijev ne smejo motiti dela volilnega odbora. Intervjuvanje članov volilnega odbora ter zvočno in slikovno snemanje ugotavljanja izida glasovanja ni dovoljeno. Za potrebe obveščanja javnosti o zaključku glasovanja lahko predstavniki medijev opravijo krajše slikovno snemanje (slikovni vklop).

16.2 Pri štetju smejo neposredno sodelovati samo člani volilnega odbora. Navzoči so lahko zaupniki, predstavniki tujih delegacij in predstavniki medijev.

17. DOSTAVA GRADIVA ObVK

17.1 Volilni odbor dostavi ObVK volilno gradivo z glasovnicami, volilnim imenikom, s potrdili volivcev in enim izvodom zapisnika o delu volilnega odbora, na način, kot ga je določila ObVK.

17.2 Predsednik volilnega odbora oziroma njegov namestnik izvirnik zapisnika izroči ObVK, kopijo obdrži zase.

17.3 Predsednik volilnega odbora oziroma njegov namestnik mora po oddaji volilnega gradiva ObVK in potem, ko ObVK opravi vpis izida glasovanja na volišču v isDVK, preveriti izid glasovanja na svojem volišču. Izid glasovanja, objavljen na spletni strani DVK, mora biti skladen z ugotovljenim izidom glasovanja iz zapisnika o delu volilnega odbora.

III. 

DVK je sprejela to navodilo na podlagi 40. člena ZLV in v povezavi s 46. členom Poslovnika DVK (Uradni list RS, št. 10/20) v sestavi: predsednik Peter Golob in člani Mitja Šuligoj, Mitja Breznik, Drago Zadergal, članica Terezija Dobaja ter namestnica člana Ivana Grgić. Navodilo je sprejela soglasno. 





Peter Golob
                 									predsednik 
 [image: ]                                                                                                         							           

Št. okraja:______________________																	Priloga 1
Št. volišča:______________________
Sedež:_________________________
PRIPOMOČEK ZA STATISTIKO
GLASOVALO:___________________________
		(moški + ženske)
1. SPOL						2. STAROSTNA SKUPINA						3. TUJCI
MOŠKI			ŽENSKE
	
























SKUPAJ MOŠKI: 
	
























SKUPAJ ŽENSKE: 
	
	Starostna skupina 1 (od 18 do 30 let) 


SKUPAJ:
	Starostna skupina 2 (od 31 do 45 let)


SKUPAJ:
	
	EU
Državljani držav članic Evropske unije (primer EU HUN)












SKUPAJ:
	TR
Državljani t.i. tretjih držav (primer TR BIH)













SKUPAJ:


	
	
	
	Starostna skupina 3 (od 46 do 60 let)




SKUPAJ:
	Starostna skupina 4 (61 let ali več)




SKUPAJ:
	
	
	


Države članice Evropske unije (EU) so: Avstrija, Belgija, Bolgarija, Ciper, Češka, Danska, Estonija, Finska, Francija, Grčija, Hrvaška, Irska, Italija, Latvija, Litva, Luksemburg, Madžarska, Malta, Nemčija, Nizozemska, Poljska, Portugalska, Romunija, Slovaška, Slovenija, Španija in Švedska.

Kratice držav EU: 
· Avstrija – AT 
· Belgija – BE 
· Bolgarija – BG 
· Ciper – CY 
· Češka – CZ 
· Danska – DK 
· Estonija – EE 
· Finska – FI 
· Francija – FR 
· Grčija – GR 
· Hrvaška – HR 
· Irska – IE 
· Italija – IT 
· Latvija – LV 
· Litva – LT 
· Luksemburg – LU 
· Madžarska – HU 
· Malta – MT 
· Nemčija – DE 
· Nizozemska – NL 
· Poljska – PL 
· Portugalska – PT 
· Romunija – RO 
· Slovaška – SK 
· Španija – ES 
· Švedska – SE

